kardosdrur/scandi-wiki huggingface dataset:
Irritabel tyktarm

Irritabel tyktarm (også irriteret tyktarm, nervøs tyktarm eller tyktarmskatar, la. colon irritabile, en. irritable bowel syndrome), er en tilstand som det skønnes at hver tiende dansker lider af.

De typiske symptomer på irritabel tyktarm (herefter kaldet IBS) er oppustethed, diarré, flatulens (luft i maven) og  mavekneb. Afføringen er vekslende, og patienter kan således både opleve at være forstoppede og at have diarré. Særligt stress og kroniske tilstande som fibromyalgi kan føre til IBS. Har man IBS, vil bestemte fødevarer resultere i kraftigt mavekneb og diarré. Et eksempel herpå er stærkt krydret mad og mad, som indeholder meget fedt. Også andre fødevarer kan give reaktioner for den IBS-ramte.

Diagnosticeringen kan ske ved kikkertundersøgelse eller ved lægesamtale, hvor symptomerne og historik omkring afføringsmønster og smerter gennemgås.

Ved diarré som skyldes IBS, anbefales skånekost som eksempelvis ris og kylling, indtil diarréen er aftaget. Der findes endnu ikke en mirakelkur mod IBS, men patienter anbefales at føre kostdagbog, således at de kan undgå fødevarer som er  diarréfremkaldende. Behandlingen af IBS handler således meget om at få tilrettelagt en kost, som ikke udløser diarré eller forstoppelse, samt at lindre/ behandle diarréen ved længerevarende anfald.

Symptomer
Hyppigste symptomer  på irritabel tyktarm:
 Oppustet mave
 Skiftende afføring fra hård til tynd eller omvendt
 Slim og/eller slimet afføring
 Hyppige toiletbesøg om morgenen

Symptomerne vil være til stede mindst hver fjerde dag over en længere periode på mindst 2-3 mdr.

Se også 

Tarmflora
Fæcestransplantation

Eksterne henvisninger
 "Irritabel tyktarm (colon irritabile)" hos Netdoktor.dk og 
 "Irritabel tarm" hos Sundhed.dk
  Kostråd som kan hjælpe til at dæmpe smerter og gener ved IBS på min.medicin.dk

Mave- tarmkanalens sygdomme
Syndromer
Sygdomme med ukendt ætiologi
Charles Canning, 1. jarl Canning

Charles John Canning, 1. jarl Canning (14. december 1812—17. juni 1862) var en engelsk statsmand.

Canning studerede i Oxford sammen med lorderne Dalhousie og Elgin, der senere blev henholdsvis hans forgænger og efterfølger i Indiens styrelse. Han valgtes 1836 til Underhuset, men blev allerede næste år ved sin moders død peer. Canning var 1841—46 understatssekretær for Udenrigsministeriet og derefter i 4 måneder kommissær for statsskovene; hørte siden til peelitterne og afslog 1852 tilbud om en plads i Lord Stanleys ministerium. 1853—55 var han generalpostmester, indførte vigtige fremskridt i postvæsenet og gjorde 1854 Rowland Hill til fast oversekretær. Februar 1856 tiltrådte han stillingen som generalguvernør i Indien og udfoldede under den store opstand 1857 megen kraft og dygtighed, men efter sejren så stor forsonlighed og mildhed, at han blev kaldt Lord Clemency. Hans proklamation 1858 om ejendoms inddragelse til straf for alle dem, som i Audh havde deltaget i oprøret, blev dadlet af Lord Ellenborough, minister for Indien, men vandt parlamentets billigelse og medførte maj samme år ministerens fald. Senere udmærkede Canning sig ved sin iver for landets opkomst og for hærens og finansernes bedre ordning, samt gennemførte vigtige reformer i forvaltning og lovgivning. Til løn for sin virksomhed blev han 1859 ophøjet til jarl. Marts 1862 vendte han tilbage til England med nedbrudt helbred og døde 3 måneder efter.

Kilder 
 

Politikere fra England
Jarler fra Det Forenede Kongerige
Briter i 1800-tallet
Vicekonger af Indien
Indiens generalguvernører
Klyverstav

En klyverstav (også klyverstok, springstav, springstok, kluestage, jysk æ klustaw, nordfrisisk klüwer(stook)) er en cirka 3,60 meter lang stav, marskbeboerne tidligere brugte for at komme over marskens grøfter og kanaler. 

Springeren stikker springstaven midt i grøften og svinger sig med staven over vandløbet. For at øge både stabilitet og sikkerhed er klyverstaven udstyret med en støttefod i form af en tværklods (pluns), der hindrer, at staven synker ned i mudderet. Klyverstaven var tidligere et nødvendig hjælpemiddel for at forcere marsken.

At springe over brede grøfter i marsken med en klyverstav blev i vadehavsområderne efterhånden til en populær idrætsgren. Klyverstavspring kan ses som en kombination af stangspring og længdespring. Afgørende er ikke springets højde, men springets længde. Fidusen ved denne sport er ikke at falde i vandet. Sporten praktiseres marskområderne, primært i de frisiske områder. Den kendes under navne som Klo(o)tstockspringen (i Ditmarsken og Nordfrisland og her især på halvøen Ejdersted), Pultstockspringen (i Østfrisland), Fierljeppen (i Frisland i Nederlandene) eller Polsstokverspringen (i de øvrige Nederlande). I Danmark blev der i 2016 anlagt en stavspringbane ved Møllemuseet i det jyske Ballum.

Referencer

Eksterne henvisninger 

Jylland
Nordfrisland
Sportsgrene
Kulturhistorie
Traditioner fra Danmark
Spring
Kasper Junker

Kasper Junker (født 5. marts 1994 i Vinding, Danmark) er en dansk fodboldspiller, der spiller for Urawa Red Diamonds i Japan.

Klubkarriere

Randers FC 
Kasper Junker blev spottet af Randers FC, mens han som studerende på Hessel Gods spillede for FC Djurslands hold i Danmarksserien. Han kom til Randers FC som U19-spiller i sommeren 2012, hvor han straks blev topscorer.

Kasper Junker fik sin Superliga-debut for Randers FC med et indhop i udekampen mod FC Vestsjælland den 7. marts, bl.a. med en assist til 1-1 kampen. Kasper Junker kom også på banen, da Randers FC den 4. april slog AGF med 1-0 i Aarhus.

I sommeren 2014 skrev han under på en fuldtidskontrakt med Randers, og blev dermed rykket op på førsteholdet og blev professionel.

AGF 
I sommeren 2016 skiftede Kasper Junker på en treårig kontrakt til superliganaboerne mod syd fra AGF, hvor han med Morten "Duncan" Rasmussens skade i en træningskamp fik chancen fra start i sæsonen 2016/17.

AC Horsens 
På sidste dag i transfervinduet, den 31. august 2018, skiftede Kasper Junker til AC Horsens på en femårig kontrakt. Beløbet offentliggjordes ikke, men klubben oplyser, at det er AC Horsens' dyreste indkøb nogensinde. Han slog aldrig igennem i Horsens og blev i sommeren 2019 udlejet til den norske klub Stabæk.

FK Bodø/Glimt 
Den 17. december 2019 skrev Junker under på en treårig aftale med den norske klub Bodø/Glimt gældende fra 1. januar 2020.

Urawa Red Diamonds
I april 2021 blev Junker solgt til den Japanske klub Urawa Red Diamonds.

Referencer

Eksterne henvisninger 
 
 Kasper Junker  på randersfc.dk

Fodboldspillere fra Danmark
Fodboldspillere fra Randers FC
Fodboldspillere fra AGF
Fodboldspillere fra Stabæk Fotball
Fodboldspillere fra FK Bodø/Glimt
Trinity River

Trinity River (oprindelig spansk: La Santísima Trinidad, lokalt Alibamu: Pahnichoba ) er en 1.140 km lang flod som har sit udspring i det nordlige Texas og løber ud i den Mexicanske Golf lidt øst for Houston. Floden løber gennem storbyerne Fort Worth og Dallas i sit øvre løb, og er stærkt reguleret med dæmninger til brug for kunstvanding, kontrol med oversvømmelser og kraftproduktion. Reguleringen startede efter en alvorlig oversvømmelse i 1908.

Den spanske opdagelsesrejsende Alfonso de León gav floden sit spanske navn i 1690.

Se også 
 Vandløb i USA

Eksterne kilder/henvisninger 

 Handbook of Texas – Trinity River.

Vandløb i Texas
Wilmer Cabrera

Wílmer Cabrera Linares (født 15. september 1967 i Cartagena, Colombia) er en tidligere colombiansk fodboldspiller (højre back) og senere -træner.

Cabrera tilbragte størstedelen af sin karriere i hjemlandet, hvor han blandt andet spillede otte sæsoner hos América de Cali, og seks hos Independiente Santa Fe. Med América var han med til at vinde tre colombianske mesterskaber.

Cabrera spillede desuden, mellem 1989 og 1995, 48 kampe og scorede tre mål for det colombianske landshold. Han repræsenterede sit land ved både VM i 1990 i Italien og VM i 1998 i Frankrig. Han var også med til at vinde bronze ved Copa América i 1995.

Efter at have indstillet sin aktive karriere har Cabrera fungeret som træner, og har blandt andet stået i spidsen for to amerikanske ungdomslandshold, samt for Major League Soccer-klubben Chivas USA.

Titler 
Categoria Primera A
 1990, 1992 og 1997 med América de Cali

Referencer 

Fodboldspillere fra Colombia
Fodboldspillere fra América de Cali
Fodboldspillere fra Independiente Santa Fe
Fodboldspillere fra Independiente
Fodboldspillere fra Millonarios
Deltagere ved verdensmesterskabet i fodbold 1990
Deltagere ved verdensmesterskabet i fodbold 1998
Alexis Mendoza

Alexis Antonio Mendoza Barrina (født 8. november 1961 i Barranquilla, Colombia) er en tidligere colombiansk fodboldspiller (forsvarer) og nuværende fodboldtræner.

Mendozas karriere strakte sig over 16 år, og blev primært tilbragt i hjembyen Barranquilla, hvor han i samlet 13 sæsoner spillede for Atlético Junior. Han tilbragte også tre sæsoner hos América de Cali. Hos begge klubber var han med til at vinde to colombianske mesterskaber.

Mendoza spillede desuden, mellem 1987 og 1997, 67 kampe og scorede to mål for det colombianske landshold. Han repræsenterede Colombia ved både VM i 1990 i Italien og VM i 1994 i USA. Han spillede én kamp i 1994, mens han ikke var på banen i 1990. Han var også med til at vinde bronze ved hele tre udgaver af Copa América, i 1987, 1993 og 1995.

Titler 
Categoria Primera A
 1990 og 1992 med América de Cali
 1993 og 1995 med Atlético Junior

Referencer 

Fodboldspillere fra Colombia
Fodboldspillere fra Atlético Junior
Fodboldspillere fra América de Cali
Personer fra Barranquilla
Deltagere ved verdensmesterskabet i fodbold 1990
Deltagere ved verdensmesterskabet i fodbold 1994
Flådfiskeri

Flådfiskeri er en form for lystfiskeri hvor man med en fiskestang kaster en line ud med en prop (som er flydende) hvorunder der er en fiskekrog med madding; man kan enten vente på der kommer bid eller man kan hale linen stille og roligt ind.

Flådfiskeri praktiseres primært i ferskvand, men bliver også brugt til fiskeri efter fx Makrel fra moler og havne.

Noter 

Lystfiskeri
Schrøder-Plast

Schrøder-Plast A/S, tidligere A. Schrøder Kemi var en kemisk virksomhed ved Juelsminde, som nu indgår i SP Moulding A/S under SP Group A/S.

Virksomheden blev grundlagt 1963 af Anton Schrøder, som senere overdrog ledelsen til sin datter Ulla Schrøder. Under navnet ASK Belysninger fremstillede fabrikken også i 1970'erne belysninger designet af blandt andre Bent Karlby. Fabrikken udgav i 1978 Den lille gule om plast. I 1989 havde virksomheden 120 medarbejdere, hvilket før fusionen var øget til 160.

SP Moulding A/S opstod i 2005 som en fusion af det tidligere Kaiserplast A/S, Schrøder-Plast A/S, Sønderborg Plast A/S og Stig Ravn A/S. SP Moulding er beliggende på Schrøder-Plasts tidligere adresse Savværksvej 28 i Klakring.

Kilder 
 Omtale hos Dansk Medicoteknisk Selskab 
 SP Mouldings hjemmeside

Kemivirksomheder i Danmark
Designvirksomheder i Danmark
Juelsminde
Etableret i 1963
Ophørt i 2005
Clarke Abel

Clarke Abel (født 5. september 1789 i Bungay, Suffolk, England, død 24. november 1826 i Cawnpore, Indien) var en engelsk botaniker og kirurg.

Abel blev valgt som cheflæge og naturforsker til at ledsage den britiske ambassadør Lord William Pitt Amherst under hans rejse til Kina fra 1816 til 1817. Amherst forsøgte at forbedre den noget kølige forbindelse med Kina, men han det havde han ikke så stor succes med. Abel mente, at ambassadøren ikke kunne vende tilbage til England uden at have noget at vise. Dette førte til en at en indsamling af frø og planter blev gennemført. Det meste af materialet blev lastet på et skib for at blive transporteret til England, men det forliste på et rev udfor Borneo og hovedparten af materialet blev ødelagt. En plante, som er forbundet til Abel er Abelia (Caprifoliaceae).

I marts 1819 blev han medlem af Royal Society Han var også et medlem af Geological Society.

Abel var den første vestlige forsker til at rapportere tilstedeværelsen af orangutanger på øen Sumatra; Sumatra orangutang Pongo abelii blev opkaldt efter ham i 1827 af Lesson.

Referencer 

Briter i 1800-tallet
Botanikere med autornavne
Botanikere fra Storbritannien
Læger fra Storbritannien
Medlemmer af Royal Society
Peter Christian Bruun

Peter Christian Bruun (26. december 1784 – 26. oktober 1852) var en dansk kgl. kapelmusikus og godsejer, far til Rudolph Bruun.

Han var elev af Philip Seydler og blev fløjtenist i Det Kongelige Kapel. Friedrich Kuhlau skrev sine virtuost anlagte tre fløjtekvintetter, opus 51 specielt med henblik på Bruun og hans kunnen. Niels Peter Jensen var elev af Bruun.

I 1818 købte Bruun Falkonergården på Frederiksberg og indrettede en vokslysfabrik på gården.

Siden købte den velhavende Bruun et hus på Amagertorv og i 1842 herregården Stenalt for 227.000 rigsdaler.

Han blev gift med Annette Christiane Lange (død 1862), datter af Christian Lange til Eskær (1754-1823) og Helene Elisabeth von Folsach (1763-1844).

Kilder 
 Fløjtens folk omkring Kuhlau
 Kuhlaus kompositioner for fløjte

Kongelige kapelmusici fra Danmark
Godsejere fra Danmark
Fabrikanter fra Danmark
Danskere i 1800-tallet
Fløjtenister fra Danmark
Johannes Abromeit

Johannes Abromeit (født 17. februar 1857 i Paschleitschen, Østpreussen, død 19. januar 1946 i Jena, Tyskland) var en tysk botaniker og lærer.

Han blev født i byen Paschleitschen nær Ragnit i Østpreussen, og han studerede naturvidenskab, tysk litteratur og filosofi på Albertus-Universität Königsberg mellem 1879-1884. I løbet af sit liv tjente Abromeit som botanikassistent ved Botanisk Institut i Königsberg, privat foredragsholder og "ekstraordinær professor i botanik" på Albertus-Universität Königsberg. Han var stærkt involveret i Preussische Botanische Verein hele sit professionelle liv. Carl Christian Mez navngav slægten Abromeitia fra familien Myrsinaceae i hans ære.

Referencer 

Botanikere med autornavne
Botanikere fra Tyskland
Tyskere i 1800-tallet
Tyskere i 1900-tallet
Personer fra Preussen
Philip Seydler

Philip Seydler (ca. 1765 - 29. november 1819 i Pest) var en dansk fløjtenist og kgl. kapelmusikus.

Han blev ansat som fløjtenist i Det Kongelige Kapel i 1794 og stod i begyndelsen for piccolofløjten. Senere blev han solofløjtenist. Han var også komponist og instrumentmager. Han havde også plads i Det Harmoniske Selskabs orkester. Philip Seydler gennemførte i 1806 en vel modtaget koncertrejse til Stockholm, Berlin og Sankt Petersborg. 

Men dengang kunne en kgl. kapelmusikus dårligt forsørge sin familie uden ekstraindtægter. Kollegaen Carl Anton Philipp Braun søgte i stedet mod en karriere i Stockholm, hvilket lykkedes. Det samme gjorde det for syngemestereren Édouard du Puy, som i perioden 1786-92 havde været ansat ved hoffet i Ludwigslust, hvor både Seydler og Braun også havde haft stilling. 

Seydler søgte derfor at gøre sine to kolleger kunsten efter: Han fik i 1815 orlov til en koncertrejse til Göteborg og skrev derfra et dristigt brev til Kapellets chef Adam Wilhelm Hauch, hvor han bad om lønforhøjelse. Modsat Braun blev Seydlers krav godtaget, men ikke uden kritik fra Hauch. Seydler skrev derpå et meget fornærmende brev til Hauch, der udløste, at Seydler ligesom Braun blev slettet fra Kapellets liste over personale.

I Frederiks tydske Kirke (nu Christians Kirke), var han blevet viet til koncertmester Christian Tiemroths søster, Johanne Augusta Marie Tiemroth, og Tiemroth udgav en stribe Haandstykker for to Fløiter eller Fioliner. 

I Stockholm forlod Seydler forlod sin hustru, som gik fallit, men senere fik en pension fra Kapellet. Seydlers færden herfra er svært at følge, men i 1819 må han have optrådt i Wien, for i Allgemeine Musikalische Zeitung kunne man læse, at "[...] den 14. oktober optrådte prof. Seydler på Theater an der Wien i en fløjtekoncert af Fürstenau." Måneden efter døde han i Pest.

I 1812 udgav Seydler først 6, og derpå 24 Capriccier (Breitkopf), i 1818 6 Sonater for fløjte og klaver på Böhm, og i 1819 6 Grand solos avec basse, opus 6, i to bind, hos forlægger Gombart, begge sidstnævnte forlag i Augsburg.

Peter Christian Bruun og Niels Peter Jensen var blandt Seydlers elever.

Kilder 
 Indvandrerne: Fløjtenisterne J.A.P. Schulz, H.O.C. Zink og Philip Seydler

Fløjtenister fra Danmark
Kongelige kapelmusici fra Danmark
Danskere i 1700-tallet
Danskere i 1800-tallet
Musikinstrumentmagere
Komponister fra Danmark
Freddy Rincón

Freddy Eusebio Rincón Valencia (født 14. august 1966 i Buenaventura, død 13. april 2022) var en colombiansk fodboldspiller (midtbane) og senere -træner.

Rincóns karriere strakte sig over 19 år og bragte ham blandt andet til storklubber som Palmeiras og Corinthians i Brasilien, Real Madrid i Spanien og SSC Napoli i Italien. Han spillede også en årrække i hjemlandet, blandt andet for Independiente Santa Fe og América de Cali.

Hos América de Cali var Rincón med til at vinde to colombianske mesterskaber, mens han blev brasiliansk mester med både Corinthians og Palmeiras.

Rincón spillede desuden, mellem 1990 og 2001, 84 kampe for det colombianske landshold, hvori han scorede 17 mål. Hans første landskamp for colombianerne var en venskabskamp mod Uruguay 2. februar 1990, mens hans sidste optræden i landsholdstrøjen var en VM-kvalifikationskamp på udebane mod Argentina 3. juni 2001.

Han repræsenterede sit land ved tre VM-slutrunder, 1990 i Italien, 1994 i USA og 1998 i Frankrig. I alt nåede han at spille ni kampe ved de tre turneringer. Han var desuden to gange, i 1993 og 1995, med til at vinde bronze ved Copa América.

Rincón blev hårdt kvæstet i en trafikulykke i Cali 11. april 2022 og døde på hospitalet to dage senere.

Titler 
Categoria Primera A
 1990 og 1992 med América de Cali

Campeonato Brasileiro de Futebol
 1994 med Palmeiras
 1998 og 1999 med Corinthians

Campeonato Paulista
 1994 med Palmeiras
 1999 med Corinthians

VM for klubhold
 2000 med Corinthians

Referencer 

Fodboldspillere fra Colombia
Fodboldtrænere fra Colombia
Fodboldspillere fra Independiente Santa Fe
Fodboldspillere fra América de Cali
Fodboldspillere fra Sport Club Corinthians Paulista
Fodboldspillere fra Palmeiras
Fodboldspillere fra Real Madrid CF
Fodboldspillere fra S.S.C. Napoli
Fodboldspillere fra Santos FC
Fodboldspillere fra Cruzeiro Esporte Clube
Deltagere ved verdensmesterskabet i fodbold 1990
Deltagere ved verdensmesterskabet i fodbold 1994
Deltagere ved verdensmesterskabet i fodbold 1998
Rubén Darío Hernández

Ruben Darío Hernández Ariza (født 19. februar 1965 i Armenia, Colombia) er en tidligere colombiansk fodboldspiller (angriber).

Hernández spillede, på nær et enkelt år hos MetroStars i den amerikanske Major League Soccer, hele sin karriere i hjemlandet. Her repræsenterede han blandt andet Millionarios fra hovedstaden Bogotá og Medellín-storklubben Atlético Nacional. Med begge disse klubber var han med til at vinde det colombianske mesterskab.

Hernández spillede desuden, mellem 1988 og 1996, 17 kampe for det colombianske landshold, hvori han scorede ét mål. Han repræsenterede sit land ved VM i 1990 i Italien Her spillede han én af colombianernes fire kampe i turneringen, hvor holdet blev slået ud i 1/8-finalen.

Titler 
Categoria Primera A
 1987 og 1988 med Millonarios
 1991 med Atlético Nacional

Referencer 

Fodboldspillere fra Colombia
Fodboldspillere fra Atlético Nacional
Fodboldspillere fra Millonarios
Fodboldspillere fra América de Cali
Fodboldspillere fra Independiente Medellín
Fodboldspillere fra New York Red Bulls
Deltagere ved verdensmesterskabet i fodbold 1990
Søren Kuhlau

Søren Kjerulf Kuhlau (1798 – 29. marts 1864) var en dansk cellist og kgl. kapelmusikus, fætter til Friedrich Kuhlau.

Han var søn af stadsmusikant i Aalborg og organist ved Vor Frue Kirke Johan Daniel Kuhlau (ca. 1746-1810) og Elisabeth Marie Sørensdatter Kjærulf (1759-?).  Søren Kuhlau blev ansat i Kapellet i 1820.

Kilder 
 Gorm Busk: Friedrich Kuhlau, Publimus 1986, s. 21; 41 & 61.

Cellister fra Danmark
Kongelige kapelmusici fra Danmark
Danskere i 1800-tallet
Óscar Córdoba

Óscar Eduardo Córdoba Arce (født 3. februar 1970 i Cali, Colombia) er en tidligere colombiansk fodboldspiller (målmand).

Córdobas karriere strakte sig over hele 22 år, og blev tilbragt i ti forskellige klubber. Han spillede blandt andet for begge de to store klubber i hans hjemby, Deportivo Cali og América de Cali, Boca Juniors i Argentina samt tyrkiske Besiktas. Hos både América, Boca og Besiktas var han med til at vinde mesterskaber i de respektive lande. Med Boca blev det desuden til to triumfer i Copa Libertadores.

Córdoba spillede desuden, mellem 1993 og 2006, 73 kampe for det colombianske landshold. Hans første landskamp for colombianerne var en venskabskamp mod Costa Rica 31. marts 1993, mens hans sidste opgør i landsholdstrøjen var en kamp mod Tyskland 2. juni 2006.

Han repræsenterede sit land ved både VM i 1994 i USA og VM i 1998 i Frankrig. I 1994 spillede han alle colombianernes tre kampe, mens han i 1998 var reservemålmand og ikke kom på banen.

Córdoba var også en del af det colombianske hold, der i 2001 på hjemmebane for første gang nogensinde vandt guld ved Copa América. Her spillede han fem af colombianernes seks kampe, og lukkede ikke et eneste mål ind undervejs. I forlængelse af denne triumf kvalificerede holdet sig også til Confederations Cup 2003, hvor holdet med Córdoba på mål sluttede som nr 4.

Titler 
Categoria Primera A
 1997 med América de Cali

Primera División de Argentina
 1999 og 2001 med Boca JuniorsSüper Lig 2003 med BesiktasCopa Libertadores 2000 og 2001 med Boca JuniorsIntercontinental Cup 2000 med Boca JuniorsCopa América'''
 2001 med Colombia

Referencer 

Fodboldspillere fra Colombia
Fodboldspillere fra Atlético Nacional
Fodboldspillere fra Deportivo Cali
Fodboldspillere fra América de Cali
Fodboldspillere fra Millonarios
Fodboldspillere fra Beşiktaş JK
Fodboldspillere fra Boca Juniors
Fodboldspillere fra Perugia Calcio
Fodboldspillere fra Antalyaspor
Personer fra Cali
Deltagere ved verdensmesterskabet i fodbold 1994
Deltagere ved verdensmesterskabet i fodbold 1998
The International Plant Names Index

The International Plant Names Index (forkortet IPNI, engelsk for Det Internationale Plantenavnsindeks) er en database med navne og tilhørende grundlæggende bibliografiske detaljer for frøplanter, bregner og ulvefødder.

Dækningen af plantenavne er bedst på arts- og slægts-niveau. IPNI's mål inkluderer at fjerne behovet for gentagen brug af primære kilder for grundlæggende bibliografisk information om plantenavne.

IPNI har også en liste med standardiserede forkortelser af autornavne. Den var oprindeligt baseret på Authors of Plant Names af Brummitt & Powell (1992), men nye navne og forkortelser tilføjes løbende.

Beskrivelse 

IPNI er resultatet af et samarbejde mellem The Royal Botanic Gardens, Kew (Index Kewensis), The Harvard University Herbaria (Gray Herbarium Index) og the Australian National Herbarium (Australian Plant Name Index, APNI).

IPNI-databasen er en samling af plantenavne registreret af de tre samarbejdende institutioner, og arbejder på at standardisere informationen. Standarden for forkortede autornavne som anbefales af International Code of Botanical Nomenclature (ICBN) er Brummitt og Powells Authors of Plant Names. En digital, konstant opdateret liste med autorer og forkortelser er tilgængelig online på IPNI.

IPNI angiver navne som er brugte i videnskabelige publikationer, for at skabe en fortegnelse over offentliggjorte navne snarede end at foreskrive anerkendt botanisk nomenklatur. The Plant List, et komplementært projekt som blev startet i 2010, har som mål at bestemme anerkendte artsnavne.

Det er gratis at bruge IPNI. Et tilsvarende projekt med navne på svampe er Index Fungorum.

Referencer

Eksterne henvisniger 

 Wikidata har en egenskab Property:P961 for IPNI-taksonnavn-identifikator
 Wikidata har en egenskab Property:P586 for IPNI-autor-identifikatorer
 IPNI's officielle website: http://www.ipni.org/
 Søgning efter plantenavne på IPNI
 Søgning efter autorer og deres standardforkortelser på IPNI

Botanik
Databaser